தட்டு இட்லி, பொடி இட்லி, முறுக்கு இட்லி வரிசையில் ‘குஷ்பு’ இட்லி என ஒன்றும் இருக்கிறது. சாம்பார், சட்னி, இட்லி பொடி போன்றவற்றைத் தொட்டுச் சாப்பிடலாம். ‘கொண்டையில் தாழம்பூ, நெஞ்சிலே வாழைப்பூ... கூடையில் என்ன பூ குஷ்பு என் குஷ்பு’ என இவரைப் பற்றி தமிழ் சினிமாவில் தனிப் பாடலே வந்துள்ளது. ‘ஆரண்ய காண்டம்’ படத்தில் ஜோதிடராக வரும் ‘ஃபைவ் ஸ்டார்’ கிருஷ்ணா, தாதா கஜேந்திரனிடம் ‘உங்க மனசுல ரெண்டு பூ நினைச்சுக்கோங்க. அதை நான் சரியா சொல்லிட்டேன்னா... என்கிட்ட ஜோசியம் பாருங்க’ எனச் சொல்லி சிலநேரம் கழித்து, ‘நீங்க மனசுல நினைச்சது மல்லிகைப்பூ, ரோஜாப்பூ’ என்பார். அதற்கு இல்லை எனத் தலையை ஆட்டிவிட்டு, ‘குஷ்பு, பிரபு’ என்பார். அதேபோல், ‘தவமாய் தவமிருந்து’ படத்தில் சேரனின் அண்ணன் மனைவி ‘என் மகளுக்கு குஷ்புனுதான் பேர் வைப்பேன்’ எனச் சரண்யாவிடம் சண்டை போடுவார். `கொட்டைப் பாக்கும் கொழுந்து வெத்தலையும் போட்டால் வாய் சிவக்கும்' எனத் தமிழ்கூறும் நல் உலகுக்கு தகவல் தந்ததே இவர்தான். எல்லாவற்றுக்கும் மேலாக, உலக அளவில் உயிரோடு இருப்பவருக்கு, அதுவும் ஒரு நடிகைக்குக் கோயில் கட்டவிருந்ததும் குஷ்புவுக்குத்தான்!